
Kamerarendszerek innovációja a büntetés-végrehajtásban

Kulcsszavak: büntetés-végrehajtás; kamerarendszer; mesterséges intelligencia
Mára mindennapjainkat kamerák kereszttüzében éljük, ott vannak az utcákon, bevásárló központokban, telefonjainkon, életünket már el sem tudnánk képzelni nélkülük. Nincs ez másképp a büntetés-végrehajtási intézetekben sem. Dolgozatom témaválasztása azért esett a büntetés-végrehajtásban alkalmazott kamerarendszerek vizsgálatára, mert az elektronikus megfigyelési eszközök helye az intézetek biztonsági rendszereiben megkérdőjelezhetetlen, és a napjainkban tapasztalható robbanásszerű technológiai fejlődés számos további lehetőséget rejt magában. A kamerák és az egyre nagyobb területeket meghódító mesterséges intelligencia összekapcsolásával a jövőben egy sokkal innovatívabb, önállóbb megfigyelési rendszer állhat a bv. szervezet rendelkezésére.
Hipotézisem, hogy a jelenleg rendelkezésre álló biztonsági rendszer elérte korlátait, nem képes a jelenleginél hatékonyabban szavatolni a fogvatartás biztonságát. Feltevésem szerint a kamerarendszerek fejlesztése egyrészről hozzájárul a bv. intézetek biztonságosabb működéséhez, másrészről csökkenti a napjainkban igencsak felértékelődött humán erőforrások, a személyi állomány munkaterheit is.
Kutatásom célja, hogy bemutassam azon lehetőséget, melyek képesek a fogvatartás biztonságának további erősítésére és integrálhatók a bv. szervezet napi működésébe. Vizsgálni szükséges, hogy a nagy számban telepített, akár mesterséges intelligenciával felvértezett kamerák képesek-e a fenti körülmények megteremtésére és akár a humán erőforrások kiváltására.
Dolgozatomban bemutatom a kamerás megfigyelési eszközök megjelenését, fejlődését, beépülését a büntetés-végrehajtásba. Bemutatom a jelenleg használt kamerarendszereket, már lezárult fejlesztéseket és vizsgálom új innovatív lehetőségek, kiemelten az arcfelismerés, mozgás és viselkedéselemzés alkalmazási lehetőségét és hatásait a büntetés-végrehajtás biztonsági rendszerében. Külföldi kitekintést teszek a világon már használtban lévő mesterséges intelligenciát alkalmazó kamerarendszerekkel kapcsolatban.
Kutatómunkám során kutatási kérdéseim igazolást nyertek, így a bv. szervezetnek továbbra is nyitottnak kell lennie az innovatív technológiák alkalmazásával kapcsolatban, hiszen a jövő a kapuban áll, csak be kell lépni rajta.



